Broj:711-I-434-P-16/21-02-12

Zagreb, 29. siječnja 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva, te Davorina Ivanjeka, Tatijane Vučetić, Aleksandre Jozić-Ileković i Tončice Božić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11, 12/12, 126/12, 48/13, 57/15 i 98/19, u daljnjem tekstu: ZSSI), **na zahtjev Dine Gelemanovića,** na 113. sjednici održanoj 29. siječnja 2021. daje sljedeće

**OČITOVANJE**

**I. Sukladno članku 14. stavku 1. ZSSI-a, Dino Gelemanović, u slučaju stupanja na dužnost općinskog načelnika, ne može istovremeno uz obnašanje navedene dužnosti, kao niti dvanaest mjeseci od dana prestanka obnašanja dužnosti, biti direktor trgovačkog društva, kao i svi dužnosnici u smislu članka 3. stavka 39. ZSSI-a.**

**II. Sukladno članku 16. stavku 1. ZSSI-a, Dino Gelemanović je po stupanju na dužnost općinskog načelnika i tijekom obnašanja dužnosti obvezan, u slučaju da ima 0,5% ili više udjela u vlasništvu (kapitalu trgovačkog društva) prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo.**

Obrazloženje

Zahtjev za davanjem očitovanja Povjerenstva podnio je Dino Gelemanović. U knjigama ulazne pošte zahtjev je 14. siječnja 2021. zaprimljen pod poslovnim brojem: 711-U-172-P-16/21-01-5 povodom kojeg se vodi predmet broj P-16/21.

U zahtjevu podnositelj navodi kako bi se na predstojećim lokalnim izborima želio kandidirati za načelnika općine, a prije kandidature bi želio dobiti mišljenje Povjerenstva vezano za situaciju mogućeg sukoba interesa. Trenutno obnaša funkciju direktora trgovačkog društva (d.o.o.-a, koji je obiteljska firma od 1994.) koje se bavi stočarstvom od 2004.

Nakon završetka Veterinarskog fakulteta, 2019., postaje većinski vlasnik trgovačkog društva te je imenovan direktorom i nositeljem gospodarstva pri Agenciji za plaćanja. Sami prijenos vlasništva su inicirali roditelji, s obzirom da je izrazio želju baviti se tim poslom te svojim idejama i elanom, koji idu u korak s vremenom, podići tvrtku i poslovanje na višu razinu, navodi. Naravno, sve to uz pomoć fondova EU-e, za koje već imaju spremne projekte. Postavlja pitanje može li ostati direktor i nositelj gospodarstva, a uz to obnašati dužnost načelnika općine. Na kraju dodaje kako bi želio svojim radnim navikama i idejama unaprijediti općinu, ali s druge strane i realizirati poslovne projekte na privatnom planu, prvenstveno jer EU fondovi u narednom programskom razdoblju favoriziraju mlade poljoprivrednike te su potpore za 25 i više posto veće nego za starije nositelje gospodarstva.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe da li je neko ponašanje u skladu s načelima javnih dužnosti zatražiti mišljenje Povjerenstva koje je potom dužno, na zahtjev dužnosnika, dati obrazloženo mišljenje u roku od 15 dana od dana primitka zahtjeva.

Zahtjev u ovom predmetu podnesen je od strane osobe koja nije dužnosnik u smislu članka 3. ZSSI-a. Međutim, Povjerenstvo u svrhu učinkovitog sprječavanja sukoba interesa i provođenja edukacije u pitanjima sukoba interesa povodom podnesenog zahtjeva daje obrazloženo očitovanje, jer se radi o dvojbi vezanoj za primjenu odredbi ZSSI-a, u slučaju da podnositelj stupi na dužnost općinskog načelnika.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 14. tog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Člankom 16. stavkom 1. ZSSI-a propisano je da je dužnosnik koji ima 0,5% i više dionica, odnosno udjela u vlasništvu (kapitalu trgovačkog društva) za vrijeme obnašanja javne dužnosti dužan prenijeti svoja upravljačka prava na temelju udjela u kapitalu društva na drugu osobu, osim na osobe iz članka 4. stavka 5. ovog Zakona, ili posebno tijelo. Ta osoba, odnosno posebno tijelo (povjerenik) djelovat će glede ostvarivanja članskih prava i udjela u društvu u svoje ime, a za račun dužnosnika.

Člankom 4. stavkom 4. ZSSI-a, propisano je da se poslovnim subjektom u smislu navedenog zakona smatraju trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, obrtnici i nositelji samostalnih djelatnosti te nositelji i članovi drugih poslovnih subjekata osnovanih na temelju zakona.

Sukladno odredbi članka 14. stavka 1. ZSSI-a, dužnosnik može u razdoblju u kojem bi obnašao dužnost općinskog načelnika biti vlasnik poslovnog udjela trgovačkog društva ili biti vlasnikom obrta ili obiteljskog poljoprivrednog gospodarstva, ali ne može za vrijeme obnašanja iste dužnosti obavljati funkciju direktora (člana uprave) ili člana nadzornog odbora trgovačkog društva niti može obavljati poslove upravljanja obrtom, već je dužan obrt voditi putem poslovođe. Kako ZSSI u svojim odredbama ne propisuje zabranu dužnosniku kao vlasniku obrta da sklopi ugovor o radu sa članom obitelji za obavljanje poslova poslovođe u obrtu, poslovođa obrta može biti i povezana osoba u smislu članka 4. stavka 5. ZSSI-a odnosno bračni drug, sestra te svaka druga fizička osoba koja je zaposlenik u obrtu.

Napominje se da dužnosnik na temelju članka 20. stavka 3., u vezi s člankom 14. stavkom 1. ZSSI-a, niti u razdoblju od 12 mjeseci od prestanka obnašanja navedene dužnosti ne može obavljati funkciju direktora ili člana nadzornog odbora trgovačkog društva odnosno ne može upravljati obrtom.

U odnosu na trgovačko društvo u kojem ima 0,5% ili više udjela temeljnom kapitalu, dužnosnik je na temelju članka 16. stavka 1. ZSSI-a dužan prenijeti upravljačka prava koja proizlaze iz vlasništva nad poslovnim udjelom društva na drugu osobu, koja ne može biti član obitelji dužnosnika niti druga s dužnosnikom interesno povezana osoba.

Ukazuje se dužnosniku da sukladno članku 17. stavku 1. ZSSI-a trgovačko društvo u kojem dužnosnik ima 0,5% ili više udjela u vlasništvu te obrt čiji je vlasnik ne mogu stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu, i to, kako za vrijeme obnašanja dužnosti, tako i u razdoblju od 12 mjeseci od prestanka obnašanja dužnosti. Navedeni pravni poslovi bili bi ništetni što utvrđuje nadležni sud. Stoga poslovni subjekt, obrt ili trgovačko društvo u kojem Dino Gelemanović ima 0,5% ili više udjela u vlasništvu ne bi smio u navedenom razdoblju stupati u poslovni odnos s Općinom Sračinec.

Prema članku 18. stavku 1. ZSSI-a u slučaju kada tijelo u kojem dužnosnik obnaša javnu dužnost stupa u poslovni odnos s poslovnim subjektom u kojem član obitelji dužnosnika ima 0,5 % ili više udjela u vlasništvu, dužnosnik je dužan o tome pravodobno obavijestiti Povjerenstvo. Sukladno stavku 2. Povjerenstvo će u roku od 15 dana od dana zaprimanja obavijesti izraditi mišljenje zajedno s uputama o načinu postupanja dužnosnika i tijela u kojem dužnosnik obnaša javnu dužnost u cilju izbjegavanja sukoba interesa dužnosnika i osiguranja postupanja u skladu s tim Zakonom.

Odredbama ZSSI-a ne uređuje se pravo člana obitelji dužnosnika na osnivanje poslovnog subjekta stoga član obitelji može bez ikakvog ograničenja biti vlasnikom obrta i obavljati u njemu poslove upravljanja, ali se u pogledu zasnivanja poslovnog odnosa s općinom primjenjuje odredba članka 18. stavka 1. ZSSI-a te je dužnosnik dužan o stupanju u takav poslovni odnos pravodobno obavijestiti Povjerenstvo.

Povjerenstvo ukazuje da Zakon o poljoprivredi („Narodne novine“ broj: 118/18, 42/20 i 127/20) u članku 3. stavku 1. točki 1. definira poljoprivrednika kao fizičku ili pravnu osobu ili skupinu fizičkih ili pravnih osoba koje obavljaju poljoprivrednu djelatnost na poljoprivrednom gospodarstvu, a obuhvaća sljedeće organizacijske oblike: OPG; obrt registriran za obavljanje poljoprivredne djelatnosti; trgovačko društvo ili zadruga registrirana za obavljanje poljoprivredne djelatnosti; kao druga pravna osoba.

Na temelju članka 5. stavka 1. točke a. Zakona o obiteljskom poljoprivrednom gospodarstvu OPG je organizacijski oblik gospodarskog subjekta poljoprivrednika fizičke osobe koji radi stvaranja dohotka samostalno i trajno obavlja djelatnost poljoprivrede i s njom povezane dopunske djelatnosti, a temelji se na korištenju vlastitih i/ili unajmljenih proizvodnih resursa te na radu, znanju i vještinama članova obitelji.

Prema točki b) navedenog članka istog Zakona djelatnost poljoprivrede obuhvaća bilinogojstvo, stočarstvo i s njima povezane uslužne djelatnosti sukladno skupinama 01.1, 01.2, 01.3, 01.4, 01.5 i 01.6 Nacionalne klasifikacije djelatnosti, a prema točki d) dopunske djelatnosti na OPG-u su proizvodne i uslužne djelatnosti povezane s poljoprivredom koje omogućuju bolje korištenje proizvodnih kapaciteta te bolje korištenje znanja, vještina i rada članova OPG-a.

Člankom 5. stavkom 1. točkom i) Zakona o obiteljskom poljoprivrednom gospodarstvu propisano je da je nositelj OPG-a izabrani član OPG-a koji je nositelj prava i obveza OPG-a, a u svojstvu odgovorne osobe predstavlja i upravlja OPG-om.

Člankom 13. stavkom 1. Zakona o obiteljskom poljoprivrednom gospodarstvu propisano je da fizička osoba iz članka 9. stavaka 1. i 2. toga Zakona može u organizacijskom obliku OPG-a obavljati dopunske djelatnosti proizvodnje poljoprivrednih i prehrambenih proizvoda na OPG-u, proizvodnje neprehrambenih proizvoda i predmeta opće uporabe na OPG-u, pružanja ugostiteljskih, turističkih i ostalih usluga na OPG-u i pružanja ostalih sadržaja i aktivnosti na OPG-u.

Stoga se OPG smatra poslovnim subjektom u smislu odredbi ZSSI-a, a nositelj OPG-a smatra se članom OPG-a i osobom koja upravlja tim poslovnim subjektom.

Povjerenstvo tumači da je člankom 13. stavkom 3. ZSSI-a propisana iznimka od dopuštenosti obavljanja drugih poslova u smislu stalnog i redovitog zanimanja za vrijeme obnašanja javne dužnosti uz pribavljenu prethodnu suglasnost Povjerenstva iz članka 13. stavka 2. ZSSI-a, kojom je iznimkom obuhvaćeno obavljanje samostalne poljoprivredne djelatnosti.

Obzirom da se samostalna poljoprivredna djelatnost može obavljati i u organizacijskom obliku OPG-a te da je OPG osnovan prvenstveno radi obavljanja poljoprivredne djelatnosti, dužnosnik može biti član OPG-a i u situaciji kada je isti registriran za obavljanje dopunskih djelatnosti u smislu odredbi Zakona o obiteljskom poljoprivrednom gospodarstvu. Međutim, imajući u vidu odredbu članka 14. stavka 1. ZSSI-a koja dužnosnicima zabranjuje obavljanje poslova upravljanja poslovnim subjektom, ukoliko je OPG registriran i za obavljanje dopunskih djelatnosti u smislu odredbi Zakona o obiteljskom poljoprivrednom gospodarstvu, dužnosnik ne bi mogao biti nositeljem takvog OPG, jer bi se tada radilo o obavljanju poslova upravljanja poslovnim subjektom registriranim za obavljanje djelatnosti koje nisu navedene člankom 13. stavkom 3. ZSSI-a.

Povjerenstvo dohodak koji se ostvaruje djelatnošću OPG-a smatra imovinom odnosno primitkom, i to po osnovi dohotka od samostalne djelatnosti dužnosnika koji je nositelj OPG-a, u smislu članka 8. ZSSI-a. Slijedom navedenog, dužnosnici su primitke po osnovi navedenog dohotka dužni prijaviti u izvješću imovinskom stanju i to u iznosu ostvarenom na godišnjoj razini.

Naime, s obzirom da ovi prihodi nisu unaprijed definirani, već ovise o poslovnim rezultatima i razlikuju se iz godine u godinu, Povjerenstvo je zauzelo stav da se ova vrsta prihoda treba prijaviti u Izvješću o imovinskom stanju, a ukoliko se dohodak OPG-a u idućoj poslovnoj godini razlikuje u visini za više od 10%, potrebno ga je prijaviti u novom Izvješću povodom bitne promjene u imovini.

Napominje se da se i subvencije i potpore isplaćene OPG-u odnosno za njegovu djelatnost smatraju dohotkom OPG-a.

Slijedom navedenog, Povjerenstvo je dalo očitovanje kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Podnositelj, putem dostavljene e-mail adrese
2. Objava na internetskoj stranici Povjerenstva
3. Pismohrana